ΚΕΙΜΕΝΟ Ι

Κάποιος έγραψε: "Ν’ αγαπήσεις τον άνθρωπο είναι το μεγαλύτερο μυστικό της ζωής κι ό,τι κυρίως απομένει από αυτήν". Αληθινά, μια φράση τέτοια μπορεί να βρει ανταπόκριση σ' έναν κόσμο που ζει μέσα σε συνθήκες συμπυκνωμένης σκληρότητας, σ' έναν αιώνα που οι γενοκτονίες κάνουν τις βαρβαρικές επιδρομές του παρελθόντος να μοιάζουν με αταξίες νηπίων;

Η αγάπη είναι σχέση. Οι σχέσεις μεταξύ των ανθρώπων διακρίνονται σε βαθιές κι επιφανειακές, σε ειλικρινείς και ανειλικρινείς και τελικά σε πραγματικές και μη πραγματικές. Το πρώτο είδος σχέσεων, οι βαθιές και ειλικρινείς, διέπουν άτομα που δεν επικοινωνούν απλώς, αλλά ξεφεύγοντας από τα όρια μιας τυπικής κοινωνικής συμπεριφοράς, συνδέονται μεταξύ τους με δεσμούς κα­τανόησης, αλληλεγγύης, αγάπης. Ο τελευταίος όρος ενέ­χει ένα βαθύ περιεχόμενο, γιατί προϋποθέτει μια βαθύ­τερη ψυχική σύνδεση, ώστε να μη γίνεται διάκριση ανά­μεσα στο "εγώ" και στο "εσύ". Όπως έλεγαν οι παλαιοί, "μια ψυχή σε δύο σώματα". Αυτό σημαίνει ότι η αγάπη πάει πι6ο πέρα από την αλληλεγγύη και φτάνει στα όρια της αυταπάρνησης. Η Αρχαιότητα μας έχει δώσει ένα κλασικό πρότυπο: τον Δάμωνα και τον Φιντία(=πρότυπο πιστής φιλίας ως το θάνατο).

Είναι προφανές ότι μόνο όταν υπάρχει αγάπη στις σχέσεις των ανθρώπων, αποκτούν αυτές σημασία, γιατί μόνο τότε η ανθρώπινη επαφή έχει νόημα. Και με τη φράση αυτή -"έχει νόημα"— δεν υπονοείται τίποτ' άλλο παρά το γεγονός ότι η αγάπη είναι το "μεγαλύτερο μυ­στικό της ζωής", το μόνο που δε φθείρεται και δε χάνε­ται, όπως τόσα άλλα, μα παραμένει στοιχείο ζωντανό, που ομορφαίνει τη ζωή με την παρουσία του. Ίσως γι' αυτό η αγάπη είναι η **πιο μεγάλη πολιτική.**Κι ίσως η ζωή πήρε την κατιούσα στον αιώνα μας, γιατί εξοβέλισε την αγάπη κι αντικατέστησε τα αισθήματα με μπαταρίες. Όμως, τα αδιέξοδα στα οποία μας οδήγησε ο ψυχρός ορθολογισμός και η αδυσώπητη λατρεία του συμφέρον­τος κάνουν την αγάπη σήμερα την πιο αναγκαία, άρα και πιο ρεαλιστική πολιτική. **Γιατί, χωρίς αγάπη στην ψυχή, καμιά άλλη πολιτική δεν μπορεί να καρποφορήσει.**

Ας δούμε τα πράγματα στην καθημερινή διάστασή τους. Πάντα η συμπεριφορά των ανθρώπων διαμορφω­νόταν, ανάλογα με το χαρακτήρα τους αλλά και τη γνώμη που είχαν διαμορφώσει ο ένας για τον άλλο. Έ­τσι, σε άλλους φέρονταν ψυχρά και τυπικά και σ' άλλους εγκάρδια και φιλικά. Στην εποχή μας επικρατεί μάλλον ο τυπικός και απρόσωπος τρόπος συμπεριφοράς παρά οι άμεσες σχέσεις, που θα επέτρεπαν σχέσεις αγάπης. Μπο­ρεί να έχουμε πλήθος γνωστών αλλ' όχι φίλους. Αυτό φαίνεται κι από το γεγονός ότι έχουν δημιουργηθεί πάρα πολλά προβλήματα, εξαιτίας της "άφιλης" επικοινωνίας, της τραυματικής "ψυχοσυναλλαγής" και των επιδερμι­κών σχέσεων, που κάνουν ακόμη και τον έρωτα να ταυ­τίζεται με το σεξ. Οι καταστάσεις αυτές γεννούν το άγ­χος, την αποξένωση, τη μοναξιά και το αίσθημα του κε­νού, που νιώθουν όλοι σχεδόν οι σύγχρονοι άνθρωποι. Έτσι μπορούμε να πούμε ότι ο αιώνας μας είναι "ζωντα­νό" παράδειγμα εποχής, που οι σχέσεις αγάπης έχουν δώσει τη θέση τους σε σχέσεις συμφερόντων, με αποτέ­λεσμα την εμφάνιση ψυχολογικών προβλημάτων, με τα οποία για πρώτη φορά έρχεται αντιμέτωπη η ανθρωπό­τητα. […]

Η αγάπη, λοιπόν, είναι το πιο πολύτιμο αγαθό της ζωής, ο ήλιος που θερμαίνει τις ψυχές και που χωρίς αυτή κανείς δεν μπορεί να είναι ευτυχισμένος. Η αξία της είναι διαχρονική και παγκόσμια και γι' αυτό αγγίζει κάθε άνθρωπο, ξυπνώντας μέσα του τα ωραιότερα και τα αγνότερα αισθήματα· είναι το μόνο τελικά που μας απομένει από τη ζωή και που εκφράζεται λίγο πριν από το θάνατό μας με την ευχή. Γιατί, όσο κι αν είμαστε σκληροί, όλοι μας θέλουμε να πεθάνουμε με την αγάπη στην ψυχή.

Δυστυχώς, στον αιώνα μας η λατρεία της δύναμης και του ατομικού συμφέροντος μετέτρεψε τις ανθρώπινες σχέσεις σε σχέσεις μίσους. Ο πόνος του άλλου αφήνει τον άνθρωπο ψυχρό και αδιάφορο. Δεν μπορεί από το κέ­ντρο της ατομικότητας ν' απλωθεί ως την περιφέρεια της κοινωνικότητας και να νιώσει την αληθινή ευτυχία που βρίσκεται στη βαθιά ψυχική επικοινωνία.

Αλλά προτού οδηγηθούμε σ' ένα νεκρό σημείο, είναι καλό να θυμηθούμε ότι η ευτυχία στη ζωή δε βρίσκεται στη λατρεία του εαυτού μας, βρίσκεται στην αγάπη και τη διακονία των άλλων. Σ' αυτό βρίσκεται το μεγάλο νόημα της ζωής, όπως αποκρυσταλλώθηκε σ' ένα θαυ­μάσιο στίχο του Γάλλου ποιητή Πωλ Βερλαίν: "Τίποτε δεν είναι, καλύτερο για την ψυχή από το να κάνει λιγό­τερο λυπημένη μιαν άλλη ψυχή".

Η αγάπη, μια νέα πολιτική, Σαράντος Ι. Καργάκος, Διασκευή

 ΚΕΙΜΕΝΟ ΙΙ

Αν ξέρω να μιλώ όλες τις γλώσσες των ανθρώπων και των αγγέλων, άλλα δεν έχω αγάπη, τότε έγινα σαν ένας άψυχος χαλκός που βουίζει ή σαν κύμβαλό που ξεκουφαίνει με τους κρότους του. Και αν έχω το χάρισμα να προφητεύω και γνωρίζω όλα τα μυστήρια και όλη τη γνώση, και αν έχω όλη την πίστη, ώστε να μετακινώ με τη δύναμή της ακόμη και τα βουνά, αλλά δεν έχω αγάπη, τότε δεν είμαι τίποτε απολύτως. Και αν πουλήσω όλη την περιουσία μου για να χορτάσω με ψωμί όλους τους φτωχούς, και αν παραδώσω το σώμα μου για να καεί, αλλά αγάπη δεν έχω, τότε σε τίποτε δεν ωφελούμαι. Η αγάπη είναι μακρόθυμη, είναι ωφέλιμη, η αγάπη δε ζηλεύει, η αγάπη δεν ξιπάζεται (= δεν καυχιέται), δεν είναι περήφανη, δεν κάνει ασχήμιες, δε ζητεί το συμφέρον της, δεν ερεθίζεται, δε σκέφτεται το κακό για τους άλλους, δε χαίρει, όταν βλέπει την αδικία, αλλά συγχαίρει, όταν επικρατεί η αλήθεια. Όλα τα ανέχεται, όλα τα πιστεύει, όλα τα ελπίζει, όλα τα υπομένει. […] Ώστε τώρα μας απομένουν τρία πράγματα: η πίστη, η ελπίδα και η αγάπη. Πιο μεγάλη όμως από αυτά είναι η αγάπη.

Απόστολος Παύλος, Προς Κορινθίους επιστολή

ΚΕΙΜΕΝΟ ΙΙΙ

**Η Μαρία Πολυδούρη** είναι ποιήτρια της Νεορομαντικής σχολής. Πέθανε το 1930 σε ηλικία εικοσιοκτώ ετών. Ανήκει στη γενιά των νεοσυμβολιστών του μεσοπολέμου. Γενικά, στα έργα της διακρίνουμε έντονα το στοιχείο του λυρισμού, της τρυφερότητας αλλά και της γυναικείας ευαισθησίας. Πετυχαίνει να ανυψώνει τον έρωτα αλλά ταυτόχρονα και το θάνατο μέσα από τα δημιουργήματά της. Η ποίησή της είναι πηγαία, μολονότι διαπνέεται από ένα κύμα μελαγχολίας και νοσηρής ρομαντικότητας.

**Μόνο γιατί μ’ ἀγάπησες**

Δέν τραγουδῶ, παρά γιατί μ’ ἀγάπησες
στά περασμένα χρόνια.
Καί σέ ἥλιο, σέ καλοκαιριοῦ προμάντεμα
καί σέ βροχή, σέ χιόνια,
δέν τραγουδῶ παρά γιατί μ’ ἀγάπησες.

Μόνο γιατί μέ κράτησες στά χέρια σου
μιά νύχτα καί μέ φίλησες στό στόμα,
μόνο γι’ αὐτό εἶμαι ὡραία σάν κρίνο ὁλάνοιχτο
κι ἔχω ἕνα ρῖγος στήν ψυχή μου ἀκόμα,
μόνο γιατί μέ κράτησες στά χέρια σου.

Μόνο γιατί τά μάτια σου μέ κύτταξαν
μέ τήν ψυχή στό βλέμμα,
περήφανα στολίστηκα τό ὑπέρτατο
τῆς ὕπαρξής μου στέμμα,
μόνο γιατί τά μάτια σου μέ κύτταξαν.

Μόνο γιατί μ’ ἀγάπησες γεννήθηκα
γι’ αὐτό ἡ ζωή μου ἐδόθη
στήν ἄχαρη ζωή τήν ἀνεκπλήρωτη
μένα ἡ ζωή πληρώθη.
Μόνο γιατί μ’ ἀγάπησες γεννήθηκα.

Μονάχα γιατί τόσο ὡραῖα μ’ ἀγάπησες
ἔζησα, νά πληθαίνω
τά ὀνείρατά σου, ὡραῖε, πού βασίλεψες
κι ἔτσι γλυκά πεθαίνω
μονάχα γιατί τόσο ὡραῖα μ’ ἀγάπησες.

ΘΕΜΑ Α

Α1. Να αποδώσετε περιληπτικά το περιεχόμενο της τέταρτης παραγράφου του Κειμένου Ι «Ας δούμε τα πράγματα…έρχεται αντιμέτωπη η ανθρωπότητα» (60-70 λέξεις).

Μονάδες 15

ΘΕΜΑ Β

Β1. Να επαληθεύσετε ή να διαψεύσετε με βάση τα Κείμενα Ι και ΙΙ, τις παρακάτω περιόδους λόγου, γράφοντας στο τετράδιό σας, δίπλα στο γράμμα που αντιστοιχεί σε κάθε περίοδο, τη λέξη Σωστό ή Λάθος. Να τεκμηριώσετε την απάντησή σας με αναφορές στα Κείμενα.

 α. Ο αιώνας του συγγραφέα του Κειμένου Ι χαρακτηρίζεται από αγριότητα και βιαιότητα.

 β. Στο Κείμενο Ι η αγάπη δεν μπορεί να αποκτήσει πολιτικό περιεχόμενο.

 γ. Για τον συγγραφέα του Κειμένου Ι η αγάπη βάλλεται από το χαρακτήρα του σύγχρονου τρόπου ζωής.

 δ. Η πίστη, η προσφορά και η θυσία είναι πιο σημαντικές από την αγάπη, όπως δηλώνεται στο Κείμενο ΙΙ.

 ε. Στο Κείμενο ΙΙ ο συγγραφέας αναφέρει: « Όταν επιτύχω τον υψηλότερο στόχο, αυτόν της αγάπης, θα πρέπει να αισθανθώ υπερηφάνεια».

Μονάδες 10

Β2.α. Στην τέταρτη παράγραφο του Κειμένου Ι «Ας δούμε τα πράγματα…έρχεται αντιμέτωπη η ανθρωπότητα» ο συγγραφέας περιγράφει τη λειτουργία των σύγχρονων ανθρώπινων σχέσεων. Με ποιο τρόπο οργανώνει τις απόψεις του; (μονάδες 8)

 β. Ποια είναι η επικοινωνιακή λειτουργία του ερωτήματος στην πρώτη παράγραφο του Κειμένου Ι «Κάποιος έγραψε…αταξίες νηπίων;» ; (μονάδες 7)

Μονάδες 15

Β3. α. Ποια είναι η γλωσσική επιλογή του συγγραφέα του Κειμένου ΙΙ όσον αφορά την οργάνωση του λόγου του; (μονάδες 10)

 β. Στο Κείμενο Ι να εξηγήσετε τη λειτουργία των εισαγωγικών στις ακόλουθες φράσεις: «το μεγαλύτερο μυστικό της ζωής» (3η παράγραφος), «Τίποτε δεν είναι, καλύτερο για την ψυχή από το να κάνει λιγό­τερο λυπημένη μιαν άλλη ψυχή» (τελευταία παράγραφος). (μονάδες 5).

Μονάδες 15

ΘΕΜΑ Γ

Η ποιήτρια στο Κείμενο ΙΙΙ μιλά για τη δύναμη της αγάπης. Ποια είναι η επίδραση που ασκεί πάνω της; Να στηρίξετε την απάντησή σας χρησιμοποιώντας τρεις διαφορετικούς κειμενικούς δείκτες, από τους οποίους ο ένας τουλάχιστον να αφορά το περιεχόμενο του ποιήματος. (150-200 λέξεις).

Μονάδες 15

ΘΕΜΑ Δ

Σε μια νεανική ιστοσελίδα δημοσιεύονται τα Κείμενα Ι και ΙΙ και καλείσαι, αφού τα μελετήσεις, να απαντήσεις με ένα άρθρο, που θα δημοσιευτεί στην ιστοσελίδα του σχολείου σου, στα ακόλουθα ερωτήματα (300-350 λέξεις):

α) Ποια είναι η σημασία της αληθινής αγάπης στις ανθρώπινες σχέσεις;

β) Ποιοι είναι εκείνοι οι παράγοντες που έχουν διαμορφώσει τη σημερινή εικόνα των ανθρώπινων σχέσεων, ανάμεσα στους συνομηλίκους σας, σε σχέση με το ρόλο της αγάπης;

Μονάδες 30

Απαντήσεις

Α1. Σχέσεις τυπικές, απρόσωπες, κυριαρχεί η ύλη, το συμφέρον, πολλοί γνωστοί, λίγοι φίλοι. Συνέπεια: αγχος, αποξένωση, ψυχολογικά προβλήματα.

Β1. α. Σ/ βΛ./ γ. Σ/ δ Λ/ ε Σ.

Β2. Α.Αίτιο- αποτέλεσμα . αίτιο στην αρχή και τα αποτελέσματα με έτσι, φαίνεται. Β2.β . Ρητορικό ερώτημα, έμφαση, προβληματισμός του δέκτη.

Β3. Α. μακροπερίοδος παρατακτικός λόγος, διδακτικό ύφος, ρήματα σε α και γ ενικό. Έγκλιση οριστική.

Β3. Β. έμφαση στη φράση, παράθεση λόγων άλλου

Γ. περιεχόμενο: τίτλος ή συγκείμενο. Οι υπόλοιποι: ρηματικα πρόσωπα ( α΄β ενικό), σχήματα λόγου (εικόνες, παρομοίωση , μεταφορά.

Δ. τόνος απλός, φιλικός, απευθύνεται σε μαθητές

Τίτλος: που είναι η αγάπη; Α¨ερώτημα (στοιχεία από κείμενα) και σχεδιάγραμμα. Β΄ερώτημα: κείμενα και σχεδιάγραμμα.